שאלה: קרם ידיים וגוף בשבת -דחוף בבקשה שאדע לשבת הקרובה: האם ישנו היתר לשים קרם ידיים וגוף בשבת? אני סובלת ממש בלי לשים קרם ידיים וגוף כמה פעמים ביום. לא יודעת אם זה משנה, אבל לקרמים יש ריח (כלומר הם לא נטולי ריח). ואשמח לקבל תשובה במהירות אם ניתן.
תשובה: אסור משום איסור  ממרח היינו מריחת חומר באופן שווה, וכן מריחת חומר על גוף אחר כדי להחליקו. ולהלן הסבר ומקורות מספר פניני הלכה שבת מאת הרב אליעזר מלמד שליט"א ועייני בספר באתר ישיבה אייל משה אסור למרוח קרם, משום איסור  ממרח, שהוא תולדה של מלאכת  ממחק. מטרתה של מלאכת  ממחק  להחליק משטחים מחוספסים כדוגמת עור ועץ. ותולדה של מלאכה זו היא  ממרח, היינו מריחת חומר באופן שווה, וכן מריחת חומר על גוף אחר כדי להחליקו. לפיכך, אסור למרוח את כל סוגי הקרמים והמשחות על העור, מפני שבעת שמורחים אותם מחליקים את הקרם על פני העור. ואין לטעון שהמטרה היא להבליע את הקרם בתוך הגוף, ולא למורחו על פני העור. מפני שגם כאשר רוצים שהקרם יבלע בעור, מעוניינים שחלק ממנו ישאר על פני העור כדי להחליקו, ולכן יש בזה איסור ממרח. אבל אם הקרם נוזלי, היינו שכאשר יניחו אותו על משטח יתפשט, אין בו איסור ממרח ומותר לסוך בו את הגוף. א - איפור הפנים אחת מל"ט מלאכות האסורות בשבת היא מלאכת  צביעה, וכל מה שרגילים לצבוע כלול באיסור. למשל, אסור לצבוע את קירות הבית, ואסור לצבוע בדים או קרשים, וכן אסור לצייר על נייר או בד, וכל זה משום מלאכת  צובע. ומה שאסרה התורה הוא לצבוע בצבע שיתקיים זמן רב על דבר שרגילים לצובעו לזמן רב. וחכמים הוסיפו ואסרו גם לצבוע בצבע שאינו מתקיים זמן רב, ואף על דבר שאין רגילים לצובעו. לפי זה, מהתורה אין איסור צביעה על גוף אדם, אך מדברי חכמים אסור לצבוע גם את העור. לפיכך, אסור לצבוע סביב העיניים במעט כחול, ואסור לצבוע את הלחיים באדמומית. וכן אסור לצבוע את השפתיים באודם. ואפילו בשפתון שקוף שנותן ברק לשפתיים אסור להשתמש משום  צובע. וכן אסור לשים לכה על הציפורניים, ואפילו אם היא שקופה היוצרת ברק על הציפורניים. ואם מורחים שכבה של מייק-אפ על הפנים, מסתבר שעוברים אף על איסור תורה של  ממרח, שכן זו משחה שממרחים שכבה ממנה על הפנים, כדי להחליק את הקמטים ולתת לפנים צבע, נמצא שהממרחת מייק-אפ על הפנים עוברת באיסור  ממרח  מהתורה, ואיסור  צובע  מדברי חכמים. ולגבי פודרה לבנה או צבעונית, אם מדובר באבקה שאין בה תערובת הגורמת להדבקתה לפנים, מותר לפזרה על הפנים, משום שרק כאשר החומר הצובע דבוק לבשר יש בו משום  צובע, אך כאשר הוא מונח על הפנים בלא שיהיה דבוק, אין בו איסור (אג"מ או"ח א, קיד  יחו"ד ד, כח). ויש אומרים, שאסור להתאפר בפודרה צבעונית אף שאין בה חומר מדבק (מהר"ם מבריסק א, כג). ויש אוסרים גם בפודרה לבנה שאין בה חומר מדבק (שו"ת בית ישראל נו). אמנם למעשה, אפשר להקל באיפור שאינו נדבק על הפנים, אלא שבפועל, כמעט כל מוצרי האיפור מכילים חומר שגורם לאבקה להידבק לפנים, ובהם לכל הדעות אסור להשתמש. לאחרונה החלו לפתח מוצרי איפור שמחזיקים מעמד יום שלם, ובהם אפשר להשתמש לפני כניסת השבת. במבט ראשון קשה לאשה שרגילה להתאפר להימנע מכך ביום השבת, שכן דווקא ביום השבת, שבו הכל מתלבשים בחגיגיות, נשים רוצות להיראות במיטבן. אך במבט עמוק יותר אפשר לומר, שאדרבה, זהו עניינו של יום השבת, שהוא יום קדושה ומנוחה. מנוחה מהמתח התחרותי של ימות החול, שבהם אנו טורחים על עשיית מלאכה כדי לשפר ולשנות את העולם. מתוך מנוחת השבת אפשר להתרכז בפנימיות הנשמתית ולראות את הטוב שבעולם כפי שהוא. ולכן אין עניין להתאפר אלא להיפך, מתוך עונג השבת והאמונה בהשגחה האלוקית באה מנוחה אמיתית והשלמה פנימית עם המציאות כפי שהיא, עם היופי הטבעי שחנן ה  לכל אשה, שאותו מעטרים בבגדים ותכשיטים. אין בדברים אלו לשלול איפור לקראת שבת, להיפך, על כגון זה אמרו חכמים (ע"ז ג, א): "מי שטרח בערב שבת יאכל בשבת", שזו עבודתנו בימות החול לתקן את העולם ולשכללו ולהכינו לקראת השבת והעולם הבא, שאז נוכל לקלוט יותר בשלימות את האור האלוקי. אלא שגם אם לא הצלחנו להכין את עצמנו בשלימות לשבת, כגון שהאיפור בערב שבת אינו מועיל לכל השבת, אחר שהגיעה השבת צריכים לקבל את המציאות כפי שהיא במנוחה ושמחה, ומתוך קבלה זו נוכל להמשיך לתקן ולשכלל את העולם בימי החול. כאשר רוצים שכל המשחה תבלע בגוף ולא ישאר ממנה דבר על העור, אין בה איסור ממרח (מ"א שטז, כד, מ"ב מט). לפיכך, חולה שמותר לתת לו טיפול רפואי והוא נצרך למשחה, מותר לשפשף אותה על העור עד שתבלע לגמרי (דעת תורה שכח, כו  רשז"א בשש"כ לג, הערה סד). אבל קרם שנועד להנאה או יופי, אין רוצים שיבלע לגמרי, אלא רוצים שישאר ממנו גם על פני העור כדי להחליקו ולייפותו, ולכן אסור מהתורה למורחו.